***Ο Ξεχωριστός Γουίλ Χάντινγκ*** (αγγλικά: *Good Will Hunting*) είναι αμερικανική δραματική κινηματογραφική ταινία, παραγωγής 1997, σε σκηνοθεσία Γκας Βαν Σαντ. Πρωταγωνιστούν οι Ματ Ντέιμον, Ρόμπιν Γουίλιαμς, Μπεν Άφλεκ, Μίνι Ντράιβερ και Στέλαν Σκάρσγκορντ. Το σενάριο της ταινίας, που έγραψαν οι Άφλεκ και Ντέιμον, αφηγείται την ιστορία του 20χρονου επιστάτη Γουίλ Χάντινγκ, έναν ιδιοφυή νεαρό που αναγκάζεται να δει έναν ψυχολόγο και να κάνει μαθήματα προχωρημένων μαθηματικών με έναν καθηγητή ώστε να αποφύγει τη φυλακή. Μέσω τη θεραπείας του, ο Γουίλ επανεκτιμά τις σχέσεις του με τον καλύτερό του φίλο και την κοπέλα του ενώ έρχεται αντιμέτωπος με τα συναισθηματικά του προβλήματα και παίρνει αποφάσεις για το μέλλον του.

Η ταινία γνώρισε καλλιτεχνική και εμπορική επιτυχία. Απέφερε παγκοσμίως 225,9 εκατομμύρια δολάρια και έλαβε εννιά υποψηφιότητες για Όσκαρ, κερδίζοντας δύο στις κατηγορίες Β' Ανδρικού Ρόλου και Πρωτότυπου Σεναρίου.

Πλοκή
-----

Ο Γουίλ Χάντινγκ εργάζεται ως επιστάτης σε ένα κορυφαίο αμερικανικό πανεπιστήμιο. Εκτός από καθαριστής, ο Γουίλ είναι πεισματάρης, επιθετικός και εριστικός, που περνάει τον ελεύθερο χρόνο του μπλέκοντας συνέχεια σε καυγάδες σε μια κακόφημη συνοικία της Βοστόνης. Όταν ο καθηγητής μαθηματικών του πανεπιστημίου Τζέραλντ Λαμπό αφήνει μια εξαιρετικά δύσκολη εξίσωση στον πίνακα του διαδρόμου, ο Γουίλ είναι ο μόνος, ανάμεσα στα κορυφαία μυαλά του πανεπιστημίου, που καταφέρνει να τη λύσει. Όταν ο καθηγητής Λαμπό ανακαλύπτει ότι ο Γουίλ είναι αυτός που έλυσε την εξίσωση, του προτείνει να επισκεφτεί έναν ψυχολόγο. Ως αντάλλαγμα θα τον βοηθήσει με τα προβλήματα που αντιμετωπίζει με το νόμο. Μετά από αρκετές άκαρπες συνεδρίες με διάφορους ψυχοθεραπευτές, εμφανίζεται ο χαρισματικός Σον Μαγκουάιρ, ο οποίος καταφέρνει να κερδίσει την εμπιστοσύνη του και να τον βοηθήσει να πάρει τις σωστές αποφάσεις που αφορούν το κοινωνικό του περιβάλλον αλλά και το μέλλον του.

Ηθοποιοί και Χαρακτήρες
-----------------------

* Ματ Ντέιμον στο ρόλο του *Γουίλ Χάντινγκ*
* Ρόμπιν Γουίλιαμς στο ρόλο του *Δόκτωρ Σον Μαγκουάιρ*
* Μπεν Άφλεκ στο ρόλο του *Τσάκι Σάλιβαν*
* Μίνι Ντράιβερ στο ρόλο της *Σκάιλαρ*
* Στέλαν Σκάρσγκορντ στο ρόλο του *Καθηγητή Τζέραλντ Λαμπό*
* Κέισι Άφλεκ στο ρόλο του *Μόργκαν Ο'Μάλι*
* Κόουλ Χάουζερ στο ρόλο του *Μπίλι ΜακΜπράιντ*
* Τζον Μάιτον στο ρόλο του *Τομ*
* Τζορτζ Πλίμπτον στο ρόλο του *Δόκτωρ Χένρι Λίπκιν*

Παραγωγή
--------

Οι Μπεν Άφλεκ και Ματ Ντέιμον έγραψαν αρχικά το σενάριο ως θρίλερ. Ένας νεαρός άνδρας από τις άγριες γειτονιές της Βοστόνης, ο οποίος διαθέτει μια ανώτερη εξυπνάδα, γίνεται στόχος του FBI που θέλει να τον στρατολογήσει. Ο πρόεδρος της Castle Rock Entertainment, Ρομπ Ράινερ τους πρότεινε να αφαιρέσουν τους τόνους θρίλερ από το σενάριο και να δώσουν έμφαση στη σχέση μεταξύ του Γουίλ Χάντινγκ και του ψυχολόγου. Ο Ράινερ ζήτησε ο σεναριογράφος Γουίλιαμ Γκόλντμαν να διαβάσει το σενάριο. Ο Γκόλντμαν πρότεινε το φινάλε της ταινίας να είναι η απόφαση του Γουίλ να ακολουθήσει την κοπέλα του, Σκάιλαρ, στην Καλιφόρνια. Ο Γκόλντμαν έχει επανειλημμένως αρνηθεί τη φήμη ότι αυτός έγραψε το σενάριο της ταινίας. Στο βιβλίο του "Which Lie Did I Tell?", ο Γκόλντμαν γράφει ότι αφού διάβασε το σενάριο και πέρασε μια μέρα μαζί με τους σεναριογράφους, η μόνη του συνεισφορά ήταν να συμφωνήσει με τα σχόλια που ο Ρομπ Ράινερ είχε ήδη κάνει. Συγκεκριμένα γράφει: *"Νομίζω ότι ο λόγος που ο κόσμος ήταν τόσο ανυπόμονος να πιστέψει ότι οι Ματ Ντέιμον και Μπεν Άφλεκ δεν έγραψαν το σενάριο ήταν απλά ζήλια. Ήταν νέοι και χαριτωμένοι και διάσημοι, σκοτώστε τους γαμιόληδες"*.

Η Castle Rock αγόρασε το σενάριο για 675.000 δολάρια αντί για 775.000, που σήμαινε ότι οι Άφλεκ και Ντέιμον θα πληρώνονταν άλλα 100.000 δολάρια αν η ταινία προχωρούσε προς παραγωγή. Ωστόσο, στο στούντιο δεν άρεσε η ιδέα να υποδυθούν αυτοί τους πρωταγωνιστικούς ρόλους, με αρκετά στελέχη να θέλουν τους Μπραντ Πιτ και Λεονάρντο Ντι Κάπριο. Όταν οι Άφλεκ και Ντέιμον συναντήθηκαν με την Castle Rock, ο σκηνοθέτης Κέβιν Σμιθ δούλευε με τον Άφλεκ στην ταινία *Mallrats* και μαζί με τον Άφλεκ και τον Ντέιμον στην ταινία *Ακολουθώντας την Έιμι* (Chasing Amy). Βλέποντας ο Σμιθ πως οι δύο ηθοποιοί αντιμετώπιζαν προβλήματα με την Castle Rock, έφερε το σενάριο στη Miramax, η οποία και τελικά το αγόρασε από την Castle Rock.

Η Miramax έδωσε το πράσινο φως και η ταινία ξεκίνησε παραγωγή. Αρκετοί γνωστοί σκηνοθέτες θεωρήθηκαν πιθανοί να σκηνοθετήσουν την ταινία, συμπεριλαμβανομένων των Μελ Γκίμπσον, Μάικλ Μαν και Στίβεν Σόντερμπεργκ. Αρχικά ο Άφλεκ είχε ζητήσει από τον Κέβιν Σμιθ να σκηνοθετήσει αλλά ο Σμιθ αρνήθηκε. Οι Άφλεκ και Ντέιμον αργότερα διάλεξαν τον Γκας Βαν Σαντ καθώς θαύμαζαν τη δουλειά του σε προηγούμενες ταινίες.

Box office
----------

Με προϋπολογισμό 10.000.000 δολάρια, η ταινία *Ο Ξεχωριστός Γουίλ Χάντινγκ* έκανε άνοιγμα τριημέρου στη 2η θέση με 10,2 εκατομμύρια δολάρια. Συνολικά συγκέντρωσε 138,4 εκατομμύρια δολάρια στο αμερικανικό box office και 87,5 εκατομμύρια δολάρια στον υπόλοιπο κόσμο. Παγκοσμίως απέφερε 225,9 εκατομμύρια δολάρια.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Όσκαρ | Καλύτερη Ταινία |  | Υποψηφιότητα |
| Σκηνοθεσία | Γκας Βαν Σαντ | Υποψηφιότητα |
| Πρωτότυπο Σενάριο | Μπεν Άφλεκ & Ματ Ντέιμον | Νίκη |
| Α' Ανδρικού Ρόλου | Ματ Ντέιμον | Υποψηφιότητα |
| Β' Ανδρικού Ρόλου | Ρόμπιν Γουίλιαμς | Νίκη |
| Β' Γυναικείου Ρόλου | Μίνι Ντράιβερ | Υποψηφιότητα |
| Μοντάζ | Πιέτρο Σκάλια | Υποψηφιότητα |
| Μουσική | Ντάνι Έλφμαν | Υποψηφιότητα |
| Τραγούδι (Miss Misery)  | Έλιοτ Σμιθ | Υποψηφιότητα |
| Χρυσές Σφαίρες | Καλύτερη Ταινία - Δράμα |  | Υποψηφιότητα |
| Σενάριο | Μπεν Άφλεκ & Ματ Ντέιμον | Νίκη |
| Α' Ανδρικού Ρόλου - Δράμα | Ματ Ντέιμον | Υποψηφιότητα |
| Β' Ανδρικού Ρόλου | Ρόμπιν Γουίλιαμς | Υποψηφιότητα |
| Screen Actors Guild Awards | Καλύτερη Ανδρική Ερμηνεία σε Πρωταγωνιστικό Ρόλο | Ματ Ντέιμον | Υποψηφιότητα |
| Καλύτερη Ανδρική Ερμηνεία σε Δευτεραγωνιστικό Ρόλο | Ρόμπιν Γουίλιαμς | Νίκη |
| Καλύτερη Γυναικεία Ερμηνεία σε Δευτεραγωνιστικό Ρόλο | Μίνι Ντράιβερ | Υποψηφιότητα |
| Καλύτερη Συνολική Ερμηνεία από Καστ |  | Υποψηφιότητα |
|

Παραπομπές
----------

1. ↑  William Goldman (2001). *Which Lie Did I Tell?: More Adventures in the Screen Trade*. Vintage. σελίδες 333. ISBN 0375703195.
2. ↑  *Smith's comments on the* Mallrats *DVD audio commentary*.
3. ↑  «Ο Ξεχωριστός Γουίλ Χάντινγκ στο The Numbers». *The Numbers*. Ανακτήθηκε στις 9 Φεβρουαρίου 2012.
4. 1 2 3  «Ο Ξεχωριστός Γουίλ Χάντινγκ στο Box Office Mojo». *Box Office Mojo*. Ανακτήθηκε στις 9 Φεβρουαρίου 2012.
5. ↑  «The 70th Academy Awards (1998)». oscars.org. 23 Μαρτίου 1998. Ανακτήθηκε στις 9 Φεβρουαρίου 2012.
6. ↑  «The 55th Annual Golden Globe Awards (1998)». goldenglobes.org. Αρχειοθετήθηκε από το πρωτότυπο στις 7 Οκτωβρίου 2010. Ανακτήθηκε στις 9 Φεβρουαρίου 2012.
7. ↑  «The 4th Annual Screen Actors Guild Awards». sagawards.org. 8 Μαρτίου 1998. Ανακτήθηκε στις 9 Φεβρουαρίου 2012.

Εξωτερικοί σύνδεσμοι
--------------------

* Ο Ξεχωριστός Γουίλ Χάντινγκ στο IMDb

  


|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 316753455
* LCCN: n97102962
* BNF: cb16939443q (data)
* BIBSYS: 1008112

 |

 |